Stadsamptenaar geskors oor rassistiese video | Maroela Media
'n Beampte van die Stad Johannesburg is met onmiddellike inwerkingtreding geskors hangende 'n dissiplinêre verhoor nadat nóg 'n rassevoorval op video vasgevang is.
Die voorval het verlede week by 'n swembad in Eldorado Park plaasgevind.
Herman Mashaba, burgemeester van Johannesburg, het gesê daar kan in die video gehoor word hoe die beampte oor swart kinders se gebruik van die skool-fasiliteite in Eldorado Park kla en op neerhalende wyse na die sogenaamde "swart mentaliteit" verwys.
'n Vrouestem kan in die video gehoor word wat onder meer skree: "Hierdie swart mens- mentaliteit, ons ken dit nie. [Julle] forseer hierdie k*k in ons kele af." Die vrou skree dié woorde glo op 'n veiligheidswag.
"As die uitvoerende burgemeester van die Stad Johannesburg en as 'n man wat deurgeloop het onder ons rassistiese verlede, is ek beledig deur wat plaasgevind het," het Mashaba gesê.
Die departement van gemeenskapsontwikkeling, waar die beampte werksaam was, het vinnig opgetree en die beampte onmiddellik geskors.
Mashaba het in sy verklaring gesê hy sal die veiligheidswag persoonlik na die polisiestasie neem om 'n klag van crimen injuria aanhangig te maak.
"Die Stad het hard gewerk om die waardigheid van ons veiligheidswagte te herstel deur ons inkontrakteer-pogings en hulle geniet nou behoorlike lone en loonvoordele. Sulke betreurenswaardige gedrag is onaanvaarbaar onder alle standaarde. Daar moet geen plek wees vir rassisme nie, dit moet veroordeel word en met mening aandag kry. Rassiste moet nooit voel dat hulle straffeloos kan voortgaan nie," het Mashaba gesê.
Hy het ook vir Nonhlanhla Sifumba, die burgemeesterskomiteelid van gemeenskapsontwikkeling, gevra om die dissiplinêre verhoor te volg om te verseker dat geregtigheid geskied.
Oor kritiek wat Mashaba ontvang het omdat hy nou glo insinueer het dat alle lede van die bruin gemeenskap rassisties is, het hy gesê een rassis of krimineel kan nooit verteenwoordigend wees van 'n hele gemeenskap nie.
"Ek doen 'n beroep op inwoners van die stad om rassisme te veroordeel, te verseker dat ons kollektiewe stem een is wat die land verenig, die pyn van ons verlede oorkom en 'n welvarende en billike toekoms vir almal bou."
Eldoradopark Herman Mashaba
En???? ou Malema mag sê wat hy wil waar en wanneer hy wil.
N Kultuur van onverdraagsaamheid teen wit mense is gekweek en gevoed.
Herman Mashaba probeer ñ skandaal verhoed want die EFF en ANC hou hul opponente fyn dop.
Ek wens mense wil besef dat jou gesprekke nooit meer privaat is nie.
Kry in jou kop almal dra selfone aan hul persoon.
Die arme vtou
Eldorado Park is 'n kleurling woongebied.
Ek verstaan skielik nie so mooi nie.
Ek wens hulle wil so vinnig optree teen beamptes wat bedrieg, verduister en omkoop geld aanvaar.
Maar dis mos gewild om mense vir vryheid van spraak aante kla en dan wen jy sommer nog n paar politieke punte ook.